text: Udvalgsformand: Forstår bekymringen
  22 juni 2015 kl. 18.17
  Formanden for regionens præhospitale udvalg,Thyge Nielsen (Venstre) forstår bekymringen omkring ambulance-systemet. Men han forventer stadig, at BIOS er klar om 71 dage.
  - Jeg forstår godt, at det bekymrer syddanskerne, hvordan det går med ambulancekørslen efter 1. september, siger Thyge Nielsen i en pressemeddelelse. Og jeg forstår også frustrationen over at snakken om detaljer i forberedelserne skal foregå på et lukket møde. Jeg kan bekræfte, at BIOS arbejder hårdt og målrettet på at blive klar. Fra Region Syddanmarks side følger vi forberedelserne tæt og forventer selvfølgelig, at BIOS lever op til den kontrakt, vi har indgået med selskabet.
  Trods den store offentlige interesse for sagen, blev punktet mandag overført til den lukkede dagsorden. Det skyldes, at der indgår forretningsmæssige forhold i sagen, som ikke kan offentliggøres.
  